與德洪明甫伯與暮春六日同登烏石飲於浴鴉池琴侍以石上坐忘歸分韻得石字
作者：李彌遜
朝代：宋

paragraphs: 老懷不知春，但愛遠峰碧。
乘髙恣遐觀，未快雙目擊。
稍爲松根坐，遂與參井逼。
女媧補天餘，墜此百鍊石。
摩挲蒼蘚痕，上有鴉沿迹。
引觴起自斟，醆面不容滴。
舉頭挽飛雲，頗覺天半窄。
追隨二三子，顧我獨衰白。
向來舞雩春，勝踐同今昔。
偶忘千歲憂，共此一笑適。